ສະ​ຫະ​ລັດ ແລະ ອາ​ຊຽນ ເລື່ອນກອງ​ປະ​ຊຸມ​ສຸດຍອດ ໃນ​ເດືອນ​ມີ​ນາ ຍ້ອນ​ການ​ລະ​ບາດ ຂອງ​ໄວ​ຣັ​ສ​ໂຄ​ໂຣ​ນາ
ກອງ​ປະ​ຊຸມ​ສຸດຍອດ ​ຕົ້ນ​ຕໍ​ແລ້ວ​ ມີ​ກຳ​ນົດ​ຈະຈັດ​ໃສ່ວັນ​ທີ 14 ມີ​ນາ​ ທີ່​ນະ​ຄອນ​ລາ​ສ​ເວ​ກັ​ສ. ການ​ປະ​ຊຸມ​ສອງ​ຝ່າຍ​ລະ​ຫວ່າງ​ປະ​ທາ​ນາ​ທິ​ບໍ​ດີ​ສະ​ຫະ​ລັດ ແລະ​ພວກ​ຜູ້​ນຳ​ຂອງ​ອາ​ຊຽນ​ ກໍ​ໄດ້​ມີ​ການ​ວາງ​ແຜນ​ກັນ​ໄວ້ ​ເຊັ່ນ​ດຽວ​ກັນ.
ສະຫະລັດກ່າວໃນວັນສຸກວານນີ້ວ່າ ຕົນໄດ້ເລື່ອນເວລາກອງປະຊຸມສຸດຍອດພິເສດກັບສະມາຄົມບັນດາປະຊາຊາດໃນເຂດເອເຊຍຕາເວັນອອກສຽງໃຕ້ ຫຼືອາຊຽນ ອອກໄປ ໃນຂະນະທີ່ປະເທດຕ່າງໆທົ່ວໂລກ ພວມທຳການຕໍ່ສູ້ຫາທາງຍຸຕິການລະບາດຂອງເຊື້ອໄວຣັສໂຄໂຣນາ ຫຼື COVID-19 ຢູ່ ເຈົ້າໜ້າທີ່ອະວຸໂສຄົນນຶ່ງຂອງລັດຖະບານສະຫະລັດ ກ່າວວ່າ “ໃນຂະນະທີ່ປະຊາຄົມນາໆຊາດ ພວມເຮັດວຽກຮ່ວມກັນ ເພື່ອເອົາຊະນະເຊື້ອໄວຣັສໂຄໂຣນາສາຍພັນໃໝ່ ສະຫະລັດ ໃນການປຶກສາຫາລືກັບສະມາຄົມອາຊຽນທີ່ເປັນຄູ່ຮ່ວມງານ ໄດ້ເຮັດການຕັດສິນໃຈທີ່ຫຍຸ້ງຍາກ ເພື່ອເລື່ອນການພົບປະກັບພວກຜູ້ນຳຂອງອາຊຽນອອກໄປ ຊຶ່ງກ່ອນໜ້ານີ້ ມີກຳນົດຈັດໃສ່ກາງເດືອນມີນາ ” ສະຫະລັດ ແລະ 10 ປະເທດຈາກເຂດເອເຊຍຕາເວັນອອກສຽງໃຕ້ ມີກຳນົດຈະຈັດກອງປະຊຸມສຸດຍອດພິເສດຂຶ້ນ ເພື່ອເສີມຂະຫຍາຍສາຍພົວພັນ ໃນເວລາທີ່ພວກນັກວິເຄາະກ່າວວ່າ ຈີນຍັງສືບຕໍ່ຂະຫຍາຍອິດທິພົນຂອງຕົນຢູ່ໃນເຂດເອເຊຍຕາເວັນອອກສຽງໃຕ້ ໃນຂະນະທີ່ພວມຫາທາງໃຫ້ເກີດຄວາມແຕກແຍກລະຫວ່າງວໍຊິງຕັນ ແລະພັນທະມິດທີ່ມີມາແຕ່ໃດໆຂອງສະຫະລັດ ຢູ່ໃນຂົງເຂດ ເຈົ້າໜ້າທີ່ກ່າວວ່າ “ສະຫະລັດມອງເຫັນຄຸນຄ່າໃນສາຍພົວພັນຂອງພວກເຮົາກັບປະເທດຕ່າງໆທີ່ຢູ່ໃນຂົງເຂດ ແລະຫວັງວ່າຈະໄດ້ພົບພໍ້ກັນໃນອະນາຄົດນີ້ ” ກອງປະຊຸມສຸດຍອດຕົ້ນຕໍແລ້ວມີກຳນົດຈັດໃສ່ ວັນທີ 14 ມີນາທີ່ນະຄອນລາສເວກັສ ການປະຊຸມສອງຝ່າຍລະຫວ່າງປະທານາທິບໍດີສະຫະລັດ ທ່ານດໍໂນລ ທຣຳ ແລະພວກຜູ້ນຳຂອງອາຊຽນກໍໄດ້ມີການວາງແຜນກັນໄວ້ເຊັ່ນດຽວກັນ ສະພາທຸລະກິດ ສະຫະລັດ-ອາຊຽນ ກໍໄດ້ມີການຈັດແຈງ ກອງປະຊຸມສຸດຍອດທາງດ້ານເທັກໂນໂລຈີຄັ້ງສຳຄັນ ຄຽງຄູ່ໄປກັບກອງປະຊຸມສຸດຍອດພິເສດໃນເດືອນມີນາ ຮອງປະທານສະພາທຸລະກິດສະຫະລັດ-ອາຊຽນ ທ່ານນາງເອລີຊາເບັດ ດູແກນ ກ່າວລຸນຫລັງທີ່ໄດ້ມີການເລື່ອນກອງປະຊຸມສຸດຍອດວ່າ “ປະຊາຄົມທຸລະກິດອາເມຣິກັນ ຮັບຮູ້ເຖິງຄວາມສຳຄັນຂອງກອງປະຊຸມສຸດຍອດສຳລັບພວກຜູ້ນຳຂອງອາຊຽນ ແລະລັດຖະບານສະຫະລັດ ໃນຖານະທີ່ມີສ່ວນກ່ຽວພັນກັບຍຸດທະສາດອິນໂດປາຊີຟິກ” ແລະທ່ານນາງກ່າວຕື່ມວ່າ ທາງສະພາ "ຫວັງວ່າ ຈະໄດ້ເຮັດວຽກຢ່າງໃກ້ຊິດ ກັບພວກຜູ້ນຳຂອງສະຫະລັດ ແລະອາຊ່ຽນ ເພື່ອຄ້ຳປະກັນເຖິງຄວາມສຳເລັດ ໃນການພົວພັນທີ່ສຳຄັນນີ້ ໃນໂອກາດຂັ້ນຕໍ່ໄປ